《欣欣篇》
宋代·孙介

欣欣雪斋叟，年少本孤寒。
愁怀厄羁寓，兀坐起长叹。
慷慨念前世，圣门真右观。
邹人息邪说，吏部回狂澜。
钝金须砥砺，曲木待绳弹。
幸哉得三男，父子聊自欢。
烂舌不令闭，濡毫无使乾。
高天揭悬象，绝嶂飞流湍。
取舍狥三益，行藏推四端。
莺友新择木，鵷雏初放官。
言辞凛冰雪，节操森琅玕。
神祢傥终佑，骞翥亦何难。

作者简介：（1114—1188）越州馀姚人，字不朋，号雪斋野叟。孙畴弟。幼随兄入郡庠，受业于胡宗伋。兄卒，从友厉德辅肄业于紫溪。既冠，授书自给，益发愤求学，至老不倦。